জোহানেসবার্গে দশম ব্রিক্‌স শীর্ষ বৈঠকের ঘোষণাপত্র

I প্রস্তাবনা 1. আমরা অর্থাৎ, ব্রাজিল যুক্তরাষ্ট্রীয় সাধারণতন্ত্র, রাশিয়া ফেডারেশন, ভারত সাধারণতন্ত্র, গণপ্রজাতন্ত্রী চিন এবং দক্ষিণ আফ্রিকা সাধারণতন্ত্রের রাষ্ট্রপ্রধানরা দশম ব্রিক্‌স শীর্ষ বৈঠক উপলক্ষে ২৫ থেকে ২৭ জুলাই, ২০১৮ মিলিত হয়েছিলাম জোহানেসবার্গে। ব্রিক্‌স-এর ইতিহাসে একটি মাইলফলক হিসাবে দশম ব্রিক্‌স শীর্ষ বৈঠক অনুষ্ঠিত হয়েছে “আফ্রিকায় ব্রিক্‌স : চতুর্থ শিল্প বিপ্লবে অন্তর্ভুক্তিমূলক অগ্রগতি এবং মিলিত সমৃদ্ধির লক্ষ্যে সহযোগিতা” – এই থিম বা বিষয়বস্তুকে অবলম্বন করে। 2. নেলসন ম্যান্ডেলার জন্ম শতবার্ষিকী উপলক্ষে আমরা এই বৈঠকে মিলিত হয়েছি। তাঁর নীতি, মূল্যবোধ এবং মানবতার সেবায় নিষ্ঠাকে স্বীকার করে নেওয়ার পাশাপাশি আন্তর্জাতিক ক্ষেত্রে গণতান্ত্রিক সংগ্রাম এবং সমগ্র বিশ্বে শান্তির সংস্কৃতির প্রসারে তাঁর অবদানের কথাও স্বীকার করি। 3. প্রযুক্তিচালিত শিল্পায়ন ও অগ্রগতির প্রেক্ষিতে উন্নয়ন, অন্তর্ভুক্তি এবং পারস্পরিক সমৃদ্ধির ওপর জোহানেসবার্গ শীর্ষ বৈঠকে বিশেষ গুরুত্বদানের জন্য আমরা দক্ষিণ আফ্রিকার প্রশংসা করি। 4. শান্তি, সম্প্রীতিএবং মিলিত প্রচেষ্টায় উন্নয়ন ও সমৃদ্ধির লক্ষ্যে গত ১০ বছর ধরে ব্রিক্‌স সহযোগিতার একটি বলিষ্ঠ মঞ্চ হিসাবেই ব্রিক্‌স-এর সাফল্যে আমরা অর্থাৎ, রাষ্ট্রপ্রধানরা সন্তোষ প্রকাশের পাশাপাশি, আমাদের লক্ষ্যগুলিকে আরও এগিয়ে নিয়ে যাওয়ার পন্থাপদ্ধতির ওপর আলোচনা করেছি। 5. পারস্পরিক শ্রদ্ধা, সার্বভৌমত্বের ক্ষেত্রে সমতা, গণতন্ত্র, অন্তর্ভুক্তি এবং বলিষ্ঠ সহযোগিতার নীতিগুলির প্রতি আমাদের অঙ্গীকারও পুনরুচ্চারিত হয়েছে। পরবর্তী ব্রিক্‌স শীর্ষ বৈঠকগুলির দিকে লক্ষ্য রেখে শান্তির প্রসার, এক উন্নততর বিশ্ব শৃঙ্খলা, নিরন্তর বিকাশ ও অন্তর্ভুক্তিমূলক অগ্রগতির মাধ্যমে জনসাধারণের কল্যাণে আমাদের কৌশলগত অংশীদারিত্বের প্রসারের জন্যও আমরা অঙ্গীকারবদ্ধ হয়েছি। আমরা অঙ্গীকার গ্রহণ করেছি, অর্থনীতি, শান্তি ও নিরাপত্তা এবং জনসাধারণের মধ্যে বিনিময় কর্মসূচির ক্ষেত্রে ত্রিস্তম্ভ-চালিত সহযোগিতা প্রচেষ্টাকে আরও জোরদার করে তোলার। 6. স্থিতিশীল ও শান্তিপূর্ণ এক বিশ্ব গড়ে তোলার কাজে আমরা পুনর্অঙ্গীকার গ্রহণ করেছি। রাষ্ট্রসঙ্ঘের কেন্দ্রীয় ভূমিকাকে আমরা সমর্থন জানাই। আমরা সমর্থন জানাই রাষ্ট্রসঙ্ঘের সনদে উল্লেখিত উদ্দেশ্য ও নীতিগুলিকে। একইভাবে আমরা শ্রদ্ধাশীল আন্তর্জাতিক আইন, গণতন্ত্রের বিকাশ প্রচেষ্টা এবং আইনের শাসনের প্রতি। বহু রাষ্ট্রীয়তাবাদের চিন্তাভাবনার প্রসারে আমাদের অঙ্গীকারকে আরও বলিষ্ঠ করে তোলার কথাও আমরা ঘোষণা করেছি। আগামী ২০৩০-এর জন্য নিরন্তর উন্নয়নের লক্ষ্যগুলির বাস্তবায়নে একযোগে কাজ করে যাওয়ার বিষয়েও আমরা অঙ্গীকারবদ্ধ হয়েছি। কারণ, আরও বেশি মাত্রায় প্রতিনিধিত্বমূলক গণতান্ত্রিক সমতার ভিত্তিতে প্রতিষ্ঠিত ন্যায় ও সততা-ভিত্তিক এক আন্তর্জাতিক, রাজনৈতিক তথা অর্থনৈতিক শৃঙ্খলাকে আমরা উৎসাহিত করে যাব। 7. আন্তর্জাতিক সম্পর্কের ক্ষেত্রে বহু রাষ্ট্রীয়তাবাদ ও আইনের শাসনকে আরও জোরদার করে তুলতে এবং ন্যায়, সততা ও সমতার ভিত্তিতে এক গণতান্ত্রিক তথা প্রতিনিধিত্বমূলক আন্তর্জাতিক শৃঙ্খলার বিকাশের লক্ষ্যেও আমাদের সঙ্কল্পের কথা আমরা আরও একবার ঘোষণা করেছি। 8. রাষ্ট্রসঙ্ঘের সনদে উল্লেখিত নীতি ও উদ্দেশ্যের ভিত্তিতে আন্তর্জাতিক বিষয়গুলিতে রাষ্ট্রসঙ্ঘের কেন্দ্রীয় ভূমিকা এবং বহু রাষ্ট্রীয়তাবাদের সমর্থনে আমাদের অঙ্গীকারের কথাও পুনরুচ্চারিত হয়েছে। ন্যায়, সততা ও সমতার ভিত্তিতে গড়ে ওঠা এক বিশ্ব শৃঙ্খলার বিষয়টিকে তুলে ধরার কাজেও আমরা সঙ্কল্পবদ্ধ। অন্যদিকে, আন্তর্জাতিক আইন, গণতন্ত্রের প্রকাশ ও বিকাশ এবং আন্তর্জাতিক সম্পর্কের ক্ষেত্রে আইনের শাসনের প্রতি আমরা শ্রদ্ধাশীল। বহুদিন ধরে ঘটে চলা সাধারণ এবং অন্য ধরণের নিরাপত্তা চ্যালেঞ্জগুলির মোকাবিলায় আমরা সঙ্কল্পবদ্ধ হয়েছি। 9. ব্রিক্‌স-আফ্রিকা কর্মসূচি এবং উদ্ভূত বিপণন ব্যবস্থা তথা উন্নয়নশীল দেশগুলির সঙ্গে দ্বিতীয় ব্রিক্‌স প্লাস সহযোগিতা প্রচেষ্টার উদ্যোগকে জোহানেসবার্গ শীর্ষ বৈঠকে আমরা স্বাগত জানিয়েছি। 10. ইতিমধ্যেই অনুষ্ঠিত মন্ত্রী পর্যায়ের বৈঠকগুলির ফলাফলে আমরা সন্তোষ প্রকাশ করেছি। ২০১৮-তে ব্রিক্‌স-এর বর্ষব্যাপী অন্যান্য কর্মসূচির আওতায় যে বৈঠকগুলি অনুষ্ঠিত হওয়ার কথা রয়েছে, তার ফলাফলের দিকেও আমরা গভীর আগ্রহের সঙ্গে তাকিয়ে রয়েছি। /